Verdagte gee hom oor aan polisie ná Kuruman-moordZoetje Oosthuizen en haar man, Hennie. (Foto: Facebook) ŉ Man verskyn na verwagting Vrydag in die Kuruman-landdroshof in verband met die moord op Zoetje Oosthuizen. Maroela Media het vroeër berig Oosthuizen, ŉ hondeteler en skrywer wat saam met haar man, Hennie, op die dorp woon, is Woensdagmiddag in haar huis vermoor. “Met hul aankoms op die misdaadtoneel is die liggaam van ŉ vrou met ŉ steekwond aan die kop gevind,” het kapt. Olebogeng Tawana, polisiewoordvoerder, gesê. “Terwyl die polisie besig was om die misdaadtoneel te fynkam, het ŉ man wat aangevoer het dat hy die vrou vermoor het, op die toneel opgedaag en hom aan die polisie oorgegee.” Volgens Tawana is die man in hegtenis geneem en van moord aangekla. “Die motief vir die moord is in hierdie stadium nog onbekend en word ondersoek.” Tawana wou nie ŉ verwantskap tussen Oosthuizen en die verdagte bevestig nie.